RASEINIŲ RAJONO SAVIVALDYBĖS TARYBA

SPRENDIMAS

DĖL SUTIKIMO NAUDOTIS RASEINIŲ rajono savivaldybės VIETINĖS REIKŠMĖS VIEŠAISIAIS KELIAIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS IŠDAVIMO IR NAUDOJIMO TVARKOS APRAŠO PATVIRTINIMO

2024 m. gegužės 30 d. Nr. TS-187

Raseiniai

Vadovaudamasi Lietuvos Respublikos vietos savivaldos įstatymo 6 straipsnio 32 punktu, Lietuvos Respublikos kelių įstatymo 20 straipsniu, Lietuvos Respublikos kelių priežiūros ir plėtros programos finansavimo įstatymo 7 straipsniu, Raseinių rajono savivaldybės taryba nusprendžia:

1. Patvirtinti Sutikimo naudotis Raseinių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis išdavimo ir naudojimo tvarkos aprašą (pridedama).

2.	Pripažinti netekusiu galios Raseinių rajono savivaldybės tarybos 2015 m. vasario 23 d. sprendimą Nr. TS-25 „Dėl mokesčio už naudojimąsi Raseinių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis ar jų junginiais dydžių nustatymo ir mokesčio mokėjimo, administravimo, priežiūros ir leidimų išdavimo tvarkos aprašo patvirtinimo“ su visais priedais.

Šis sprendimas Lietuvos Respublikos administracinių bylų teisenos įstatymo nustatyta tvarka per vieną mėnesį nuo paskelbimo ar įteikimo suinteresuotai šaliai dienos gali būti skundžiamas Regionų administracinio teismo Šiaulių rūmams (Dvaro g. 80, LT-76298 Šiauliai).

Savivaldybės meras	Arvydas Nekrošius

PATVIRTINTA

Raseinių rajono savivaldybės tarybos

2024 m. gegužės 30 d.

sprendimu Nr. TS-187

SUTIKIMO NAUDOTIS RASEINIŲ RAJONO SAVIVALDYBĖS VIETINĖS REIKŠMĖS VIEŠAISIAIS KELIAIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS IŠDAVIMO IR NAUDOJIMO TVARKOS APRAŠAS

I SKYRIUS

BENDROSIOS NUOSTATOS

1. Sutikimo naudotis Raseinių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis išdavimo ir naudojimo tvarkos aprašas (toliau – Aprašas) nustato sutikimo naudotis Raseinių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis (toliau – sutikimas) išdavimo ir naudojimo tvarką. Šis Aprašas parengtas vadovaujantis Lietuvos Respublikos kelių įstatymo nuostatomis, Didžiausiųjų leidžiamų naudojantis keliais transporto priemonių ar jų junginių techninių parametrų aprašu, patvirtintu Lietuvos Respublikos susisiekimo ministro 2002 m. vasario 18 d. įsakymu Nr. 3-66 „Dėl Didžiausiųjų leidžiamų naudojantis keliais transporto priemonių ar jų junginių techninių parametrų aprašo patvirtinimo“. Sutikimus naudotis Raseinių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis išduoda (pasirašo) Raseinių rajono savivaldybės meras, vadovaudamasis šiuo Aprašu.

2. Apraše vartojamos sąvokos suprantamos taip, kaip jos apibrėžtos Kelių įstatyme ir Lietuvos Respublikos saugaus eismo automobilių keliais įstatyme.

II SKYRIUS

SUTIKIMO IŠDAVIMAS PAGAL PRAŠYMĄ

3. Naudotis Raseinių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis galima tik gavus nustatytos formos sutikimą (1 priedas).

4. Norint gauti sutikimą, ne vėliau kaip prieš 3 darbo dienas iki numatomo važiavimo dienos, būtina pateikti nustatytos formos prašymą (2 priedas) Raseinių rajono savivaldybės administracijai raštu, paštu ar elektroniniu paštu savivaldybe@raseiniai.lt ir investicijos@raseiniai.lt . Prašyme nurodomi šie duomenys:

4.1. didžiagabaritės ir (ar) sunkiasvorės transporto priemonės savininkas ar valdytojas (vardas ir pavardė ar pavadinimas), jo adresas, telefono numeris, elektroninio pašto adresas (arba savininko ar valdytojo įgalioto asmens telefono numeris, elektroninio pašto adresas, kai prašymą teikia įgaliotas asmuo);

4.2. transporto priemonės (-ių) markė (-ės), modelis (-iai), valstybinis (-iai) registracijos numeris (-iai), rūšis (automobilis, traktorius, savaeigė mašina, priekaba, puspriekabė);

4.3. duomenys apie didžiagabaritę ir (ar) sunkiasvorę transporto priemonę:

4.3.1. transporto priemonės ar jų junginio ilgis, plotis ir aukštis su kroviniu (metrais);

4.3.2. transporto priemonės ar jų junginio masė su kroviniu (tonomis);

4.3.3. ašių skaičius, tipas, ašių apkrova ir atstumai tarp ašių; pakabos tipas;

4.4. detalus važiavimo maršrutas;

4.5. važiavimo data ir laikas;

4.6. krovinio pavadinimas; dalių skaičius ir svoris;

4.7. prašomo sutikimo trukmė (važiuoti vieną kartą, mėnesiui arba metams).

5. Kartu su prašymu pateikiama transporto priemonės (-ių) registracijos liudijimo kopija
(-os), jeigu transporto priemonė (-ės) registruota (-os) ne Lietuvos Respublikoje ir jos rūšis yra traktorius arba savaeigė mašina.

6. Teikiant prašymą įgaliotam asmeniui, turi būti pateiktas ir įgaliojimas (ar jo patvirtinta kopija).

7. Prašymą ir reikiamus dokumentus pateikia ir už pateiktų duomenų tikslumą ir teisingumą atsako didžiagabaritės ir (ar) sunkiasvorės transporto priemonės savininkas ar valdytojas ar jo įgaliotas asmuo (toliau – asmuo).

8. Sutikimo išdavimą organizuoja ir administruoja Raseinių rajono savivaldybės administracijos Strateginio planavimo ir projektų valdymo skyrius (toliau – Strateginio planavimo ir projektų valdymo skyrius). Strateginio planavimo ir projektų valdymo skyrius apskaičiuoja konkretų mokesčio už naudojimąsi Raseinių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis (toliau – mokestis) dydį pagal Apraše nustatytą tvarką ir dydžius bei perduoda asmeniui prašyme nurodytu elektroninio pašto adresu per 2 darbo dienas po prašymo pateikimo dienos.

9. Gavus duomenis apie sumokėtą mokestį, ne vėliau kaip kitą darbo dieną išduodamas sutikimas, išskyrus sutikimą, kai važiuojama likviduoti įvykį ar šalinti jo padarinius, kuris išduodamas ne vėliau kaip per vieną darbo dieną po prašymo ir kitų dokumentų ir reikalingų duomenų pateikimo, tačiau dar nesumokėjus mokesčio.

10. Kai pateikiamas netinkamai užpildytas prašymas, su prašymu pateikiami ne visi ar reikalavimų neatitinkantys, netinkamai užpildyti dokumentai, Strateginio planavimo ir projektų valdymo skyrius ne vėliau kaip per 2 darbo dienas nuo prašymo gavimo dienos apie tai elektroniniu paštu informuoja didžiagabaritės ir (ar) sunkiasvorės transporto priemonės savininką ar valdytoją.

11. Raseinių rajono savivaldybės meras suteikia sutikimą naudotis keliais arba motyvuotai atsisako jį suteikti ne vėliau kaip per 3 darbo dienas nuo tinkamai užpildyto prašymo gauti sutikimą naudotis keliais ir (ar) trūkstamų dokumentų ar duomenų gavimo dienos.

12. Sutikimas išduodamas arba motyvuotai atsisakoma jį išduoti Kelių įstatymo 20 straipsnio 5 ir 16 dalyse nustatytais terminais ir sąlygomis, o sutikimas naudotis keliais atšaukiamas Raseinių rajono savivaldybės mero potvarkiu Kelių įstatymo 20 straipsnio 18 dalyje nustatytais atvejais.

13. Sutikime nurodoma:

13.1. sutikimą išdavęs subjektas;

13.2. sutikimo data ir numeris;

13.3. sutikimo galiojimo laikotarpis;

13.4. informacija apie sumokėtą mokestį;

13.5. transporto priemonės savininko ar valdytojo duomenys;

13.6. transporto priemonės (-ių) markė, modelis, valstybinis numeris;

13.7. transporto priemonės (-ių) su kroviniu ar be jo duomenys (ilgis, plotis, aukštis, masė, ašių apkrova);

13.8. važiavimo maršrutas;

13.9. važiavimo sąlygos:

13.9.1. kad transporto priemonę turi lydėti ne mažiau kaip vienas automobilis su įjungtais oranžiniais žybčiojančiais švyturėliais, jeigu didžiagabaritės ir (ar) sunkiasvorės transporto priemonės plotis su kroviniu ar be jo yra nuo 3,56 iki 4,00 m;

13.9.2. kad transporto priemonę turi lydėti ne mažiau kaip du automobiliai su įjungtais oranžiniais žybčiojančiais švyturėliais, po vieną priekyje ir gale, jeigu didžiagabaritės ir (ar) sunkiasvorės transporto priemonės plotis su kroviniu ar be jo yra nuo 4,01 iki 4,50 m ir (ar) ilgis nuo 24,00 iki 30,00 m;

13.9.3. kad transporto priemonę turi lydėti policijos automobilis priekyje ir automobilis su įjungtais oranžiniais žybčiojančiais švyturėliais gale, jeigu didžiagabaritės ir (ar) sunkiasvorės transporto priemonės plotis su kroviniu ar be jo yra didesnis kaip 4,50 m ir (ar) ilgis didesnis kaip 30,00 m.

13.10. krovinio pavadinimas, masė.

14. Vienkartinis sutikimas gali būti išduotas ne ilgesniam kaip 7 kalendorinių dienų laikotarpiui ir galioja važiuoti į vieną pusę sutikime nurodytu maršrutu. Sutikimas galioja nuo sutikime nurodyto laikotarpio pradžios dienos nulio valandų nulio minučių arba nuo jo suteikimo momento, jeigu sutikimas naudotis keliais suteiktas jo galiojimo laikotarpio pradžios dieną, iki laikotarpio galiojimo pabaigos dienos dvidešimt ketvirtos valandos nulio minučių.

15. Sutikimas mėnesiui arba metams suteikiamas atitinkamai 30 kalendorinių dienų (pvz., nuo 2024 m. sausio 2 d. iki 2024 m. vasario 1 d. imtinai) arba 12 mėnesių (pvz., nuo 2024 m. sausio 2 d. iki 2025 m. sausio 1 d. imtinai) laikotarpiui. Sutikimas naudotis keliais galioja nuo jame nurodyto laikotarpio pradžios dienos nulio valandų nulio minučių arba nuo jo suteikimo momento, jeigu sutikimas naudotis keliais suteiktas jo galiojimo laikotarpio pradžios dieną, iki laikotarpio galiojimo pabaigos dienos dvidešimt ketvirtos valandos nulio minučių.

16. Sutikimas yra elektroninis (dokumentas, pasirašytas elektroniniu parašu, siunčiamas elektroninėmis ryšių priemonėmis).

III SKYRIUS

SUTIKIMO VAŽIUOTI PAGAL VAŽIAVIMO DEKLARACIJĄ IŠDAVIMAS

17. Važiavimo deklaracija teikiama, kai naudojamasi keliais važiuojant Kelių priežiūros ir plėtros programos finansavimo įstatyme nurodytomis transporto priemonėmis, kurioms netaikomas mokestis, nurodytas šio įstatymo 7 straipsnyje.

18. Norint gauti sutikimą važiuoti pagal važiavimo deklaraciją, būtina Raseinių rajono savivaldybės administracijai raštu, paštu ar elektroniniu paštu savivaldybe@raseiniai.lt ir investicijos@raseiniai.lt pateikti nustatytos formos važiavimo deklaraciją (3 priedas), kurioje nurodomi šie duomenys:

18.1. didžiagabaritės ir (ar) sunkiasvorės transporto priemonės savininkas ar valdytojas (pavadinimas), jo adresas, telefonas ir elektroninio pašto adresas (arba savininko ar valdytojo įgalioto asmens duomenys, kai deklaraciją teikia įgaliotas asmuo);

18.2. detalus važiavimo maršrutas;

18.3. važiavimo data;

18.4. didžiagabaritės ir (ar) sunkiasvorės transporto priemonės ar vilkstinėje važiuojančių transporto priemonių didžiausi ilgis, plotis, aukštis, masė ir ašių apkrova;

18.5. krovinio pavadinimas, masė;

18.6. didžiagabaritės ir (ar) sunkiasvorės transporto priemonės ar jų vilkstinę lydinčios arba vilkstinėje esančios pirmosios ir paskutiniosios transporto priemonės valstybinis registracijos numeris.

19. Važiavimo deklaraciją pateikia ir už pateiktų duomenų tikslumą ir teisingumą atsako asmuo (užsienio valstybių ginkluotosioms pajėgoms priklausančių didžiagabaričių ir (ar) sunkiasvorių transporto priemonių atveju įgaliotu asmeniu gali būti laikoma Lietuvos kariuomenė).

20. Sutikimas naudotis keliais laikomas suteiktu, kai Raseinių rajono savivaldybės meras gavo važiavimo deklaraciją ir kitus dokumentus ir duomenis, kurių reikia sutikimui naudotis keliais gauti.

IV SKYRIUS

MOKESČIO MOKĖJIMO IR GRĄŽINIMO TVARKA

21. Transporto priemonių savininkai, valdytojai ar jų įgalioti asmenys privalo sumokėti vienkartinį, mėnesinį ar metinį mokestį už kiekvieną didžiagabaritę ir (ar) sunkiasvorę transporto priemonę, mokėjimo dokumente nurodydami tos transporto priemonės valstybinius numerius.

22. Mokestis sumokamas, kai Strateginio planavimo ir projektų valdymo skyrius asmeniui, pateikusiam prašymą gauti sutikimą, elektroniniu paštu pateikia informaciją apie apskaičiuotą mokesčio dydį, kuris sumokamas į Valstybinės mokesčių inspekcijos biudžeto pajamų surenkamąsias sąskaitas, nurodant įmokos kodą 7840. Sumokėjus mokestį, Strateginio planavimo ir projektų valdymo skyriui (el. p. investicijos@raseiniai.lt) pateikiamas sumokėjimo dokumentas. Sutikimas išduodamas važiuoti tik ta didžiagabarite ir (ar) sunkiasvore transporto priemone, už kurią sumokėtas mokestis.

23. Atšaukus sutikimą, sumokėtas mokestis didžiagabaritės ir (ar) sunkiasvorės transporto priemonės savininko ar valdytojo arba jo įgalioto asmens prašymu gali būti grąžintas arba sumokėta pinigų suma gali būti panaudota sumokėti už važiavimą ta pačia ar kita didžiagabarite ir (ar) sunkiasvore transporto priemone. Transporto priemonių savininkas, valdytojas ar jo įgaliotas asmuo raštu ar elektroniniu paštu Strateginio planavimo ir projektų valdymo skyriui pateikia prašymą išduoti pažymą apie nepanaudotą mokestį ir su pažyma kreipiasi į Valstybinę mokesčių inspekciją dėl sumokėtų lėšų grąžinimo.

24. Elektroninė pažyma apie nepanaudotą mokestį išduodama per 3 darbo dienas nuo prašymo gavimo dienos.

V SKYRIUS

MOKESČIO APSKAIČIAVIMO TVARKA IR DYDŽIAI

25. Už naudojimąsi Raseinių rajono savivaldybės vietinės reikšmės viešaisiais keliais važiuojant didžiagabaritėmis motorinėmis transporto priemonėmis, kurių matmenys su kroviniu ar be jo yra didesni už didžiausius leidžiamus, transporto priemonių savininkai ar valdytojai arba jų įgalioti asmenys moka 1 lentelėje nurodyto dydžio mokestį.

1 lentelė

Viršyti didžiausieji leidžiami matmenys (centimetrais)	Mokesčio dydis (eurais)
aukštis	plotis	ilgis	vienkartiniai, 10 km	mėnesio	metų
-	10–20	-	1,65	80,00	400,00
11–30	21–60	101–300	1,95	93,00	470,00
31–50	61–100	301–500	2,10	100,00	505,00

26. Jeigu didžiagabaritės motorinės transporto priemonės ar jų junginio matmenys su kroviniu ar be jo viršija didžiausiuosius leidžiamus naudojantis keliais transporto priemonių ar jų junginių matmenis daugiau, negu nurodyta 1 lentelėje, didžiagabaritė motorinė transporto priemonė ar jų junginys tampa ypač pavojingi saugiam eismui. Tokioms didžiagabaritėms motorinėms transporto priemonėms ar jų junginiams taikomas vienkartinis tarifas, kuris apskaičiuojamas taip: prie didžiausiojo ribinio tarifo už atitinkamo didžiausiojo leidžiamojo matmens viršijimą pridedamas papildomas 0,28 euro mokestis už kiekvieną aukščio viršijimą 10 cm, pločio viršijimą 10 cm ar ilgio viršijimą 1 m ir dauginama iš koeficiento 1,5. Visais atvejais, jeigu viršijami du ar visi trys matmenys, mokestis nustatomas sumuojant mokesčius už atskirų didžiausiųjų leidžiamųjų matmenų viršijimą.

27. Už naudojimąsi Raseinių rajono savivaldybės vietinės reikšmės viešaisiais keliais sunkiasvorėmis motorinėmis transporto priemonėmis, kai ašies (ašių) apkrova su kroviniu ar be jo viršija didžiausius leidžiamus dydžius, sunkiasvorių motorinių transporto priemonių savininkai ar valdytojai arba jų įgalioti asmenys moka 2 lentelėje nurodyto dydžio mokestį.

2 lentelė

Didžiausia leidžiama ašies (ašių) apkrova viršyta (tonomis)	Mokesčio dydis (eurais)

Vienkartinis, iki 10 kilometrų	Mėnesio
0,6–1,0	0,95	65,00
1,1–1,5	1,50	105,00
1,6–2,0	2,20	153,00
2,1–3,0	3,80	265,00
3,1–4,0	6,20	435,00
4,1–5,0	9,00	-
5,1–6,0	11,10	-
6,1–7,0	13,00	-
7,1–8,0 įskaitytinai	15,90	-

28. Mokestis nustatomas sumuojant mokesčius už kiekvienos ašies (ašių) didžiausiosios leidžiamosios ašies (ašių) apkrovos viršijimą. Jeigu sunkiasvorės motorinės transporto priemonės ar jų junginio ašies (ašių) apkrova su kroviniu ar be jo viršija 8 t, tokioms sunkiasvorėms motorinėms transporto priemonėms ar jų junginiams taikomas vienkartinis tarifas, kuris apskaičiuojamas taip: prie didžiausiojo ribinio tarifo pridedamas papildomas 2 eurų mokestis už kiekvieną ašies (ašių) apkrovos viršijimą 1 t.

29. Už naudojimąsi Raseinių rajono savivaldybės vietinės reikšmės viešaisiais keliais važiuojant sunkiasvoriais traktoriais ir savaeigėmis mašinomis ar jų junginiais, kurių ašies (ašių) apkrova viršija maksimalius leidžiamus dydžius, sunkiasvorių traktorių ir savaeigių mašinų ar jų junginių savininkai ar valdytojai arba jų įgalioti asmenys moka 3 lentelėje nurodyto dydžio mokestį.

3 lentelė

Didžiausia leidžiama ašies (ašių) apkrova viršyta (tonomis)	Mokesčio dydis (eurais)

Vienkartinis, iki 10 kilometrų	Mėnesio
0,6–1	0,30	21,00
1,1–1,5	0,50	34,00
1,6–2	0,72	50,00
2,1–3	1,26	89,00
3,1–4	2,05	140,00
4,1–5	3,00	–
5,1–6	3,65	–
6,1–7	4,30	–
7,1–8 įskaitytinai	5,30	–

30. Mokestis nustatomas sumuojant mokesčius už kiekvienos ašies didžiausios leidžiamos ašies (ašių) apkrovos viršijimą.

31. Kai viršijama didžiausioji leidžiamoji ašies (ašių) apkrova ir masė, nustatomas tas mokesčio dydis, kuris yra didesnis.

32. Už naudojimąsi Raseinių rajono savivaldybės vietinės reikšmės viešaisiais keliais sunkiasvoriais traktoriais ir savaeigėmis mašinomis ar jų junginiais, kurių masė su kroviniu ar be jo yra didesnė už didžiausią leidžiamą masę, sunkiasvorių traktorių ir savaeigių mašinų ar jų junginių savininkai ar valdytojai arba jų įgalioti asmenys moka 4 lentelėje nurodyto dydžio mokestį.

4 lentelė

Didžiausia leidžiama masė viršyta (tonomis)	Vienkartinis ribinis tarifas už kiekvieną viršytą toną (eurais už iki 10 kilometrų)
1–20	0,18
21–40	0,25
Daugiau kaip 40	0,40

33. Už naudojimąsi Raseinių rajono savivaldybės vietinės reikšmės viešaisiais keliais važiuojant sunkiasvorėmis motorinėmis transporto priemonėmis ar jų junginiais, kurių masė su kroviniu ar be jo yra didesnė už didžiausią leidžiamą ir yra didesnė kaip 40 t (o vežant 20, 30, 40, 45 pėdų konteinerius, pagamintus pagal ISO standartus, – 44 t), transporto priemonių ar jų junginių savininkai ar valdytojai arba jų įgalioti asmenys moka 5 lentelėje nurodyto dydžio mokestį.

5 lentelė

Didžiausia leidžiama masė viršyta (tonomis)	Vienkartiniai ribiniai tarifai už kiekvieną viršytą toną, eurais už 10 km	Mėnesio ribiniai tarifai*, eurais
1–20	1,25	173,00
21–40	1,40	–
Daugiau kaip 40	1,85	–

* Taikoma šešių ar daugiau ašių transporto priemonėms, kurias sudaro motorinė transporto priemonė ir priekaba (puspriekabė), kurių ne mažiau kaip penkių ašių ratai yra suporinti, ašies (ašių) apkrova yra ne didesnė už didžiausią leidžiamą ašies (ašių) apkrovą ir masė yra didesnė už didžiausią leidžiamą masę, tačiau ne didesnė kaip 48 t.

34. Kai viršijama didžiausioji leidžiamoji ašies (ašių) apkrova ir masė, nustatomas tas mokesčio dydis, kuris yra didesnis.

35. Mokestis nemokamas už transporto priemones, nurodytas Lietuvos Respublikos kelių priežiūros ir plėtros programos finansavimo įstatyme.

VI SKYRIUS

SUTIKIMO NAUDOJIMAS

36. Didžiagabaritės ir (ar) sunkiasvorės transporto priemonės savininkas ar valdytojas (vairuotojas), važiuodamas Raseinių rajono savivaldybės vietinės reikšmės viešaisiais keliais, privalo transporto priemonėje turėti sutikimą arba jo kopiją.

37. Turint vienkartinį sutikimą, važiuoti galima tik sutikime nurodytu laiku ir maršrutu. Jei dėl tam tikrų priežasčių pasikeičia važiavimo laikas ar maršrutas, privaloma kreiptis į Strateginio planavimo ir projektų valdymo skyrių raštu arba elektroniniu būdu. Išduotas sutikimas gali būti koreguojamas atsižvelgiant į gautą informaciją dėl vežėjo, transporto priemonės, važiavimo laiko pakeitimo, pasikeitusių parametrų.

38. Sumokėjus mėnesinį ar metinį mokestį už važiavimą viena transporto priemone ir norint važiuoti kita transporto priemone, išduotas sutikimas gali būti koreguojamas nurodant kitą transporto priemonę be papildomo mokesčio, pateikus rašytinį prašymą.

39. Pametus sutikimą, jo kopija gali būti išduota nemokamai tik tai pačiai transporto priemonei.

40. Turint galiojantį sutikimą didžiagabaritėmis ir (ar) sunkiasvorėmis transporto priemonėmis galima važiuoti tik Raseinių rajono savivaldybės vietinės reikšmės viešaisiais keliais, kuriuose eismas nėra apribotas ar nutrauktas ir (ar) šie keliai nėra uždaryti. Turint galiojantį sutikimą privaloma laikytis eismo ribojimų, draudžiančių važiuoti tam tikromis transporto priemonėmis arba transporto priemonėmis, kurių faktiniai parametrai yra didesni už nurodytus informacijoje apie eismo ribojimus.

41. Važiavimo metu sugadinus vietinės reikšmės viešojo kelio dangą, jo statinius ar kitus įrenginius, kelio elementus, transporto priemonės savininkas, valdytojas ar jo įgaliotas asmuo privalo apie tai nedelsiant informuoti Strateginio planavimo ir projektų valdymo skyrių ir seniūnijos seniūną bei nedelsiant sutaisyti sugadinimus arba teisės aktų nustatyta tvarka atlyginti nuostolius.

42. Kai važiuojama turint sutikimą važiuoti pagal važiavimo deklaraciją, kontroliuojantiems pareigūnams pareikalavus, turi būti pateikta važiavimo deklaracijos kopija.

43. Sutikimas naudotis vietinės reikšmės viešaisiais keliais nesuteikiamas Kelių įstatymo 20 straipsnio 15 dalyje nustatytais atvejais. Sutikimų išdavimas ribojamas/laikinai neišduodami polaidžio, potvynių laikotarpiu, esant itin karštiems orams (+25ºC ir daugiau), kai dėl to gali būti sugadintos vietinės reikšmės viešųjų kelių dangos, ir paros temperatūrai nukritus žemiau -20°C, kai dėl to gali būti sugadinti tiltai ar kiti inžineriniai statiniai, stichinių nelaimių, eismo įvykių, vietinės reikšmės viešųjų kelių, tiltų ir viadukų priežiūros darbų metu ir kitais atvejais, kai kyla grėsmė saugiam eismui.

VII SKYRIUS

BAIGIAMOSIOS NUOSTATOS

44. Prieš pateikiant ir (ar) pakraunant krovinius vežti didžiagabarite ir (ar) sunkiasvore transporto priemone būtina įsitikinti, kad yra išduotas sutikimas važiuoti konkrečia didžiagabarite ir (ar) sunkiasvore transporto priemone.

45. Vykdant Aprašo nuostatas, fizinių asmenų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo nuostatomis ir kitais teisės aktais, reglamentuojančiais asmens duomenų apsaugą ir saugumą.

46. Aprašo nustatyta tvarka pateikti dokumentai ir (arba) jų kopijos saugomi vadovaujantis Lietuvos vyriausiojo archyvaro tvirtinama Bendrųjų dokumentų saugojimo terminų rodykle. Pasibaigus saugojimo terminui, dokumentai ir (arba) jų kopijos sunaikinami vadovaujantis Lietuvos Respublikos dokumentų ir archyvų įstatymo ir Lietuvos vyriausiojo archyvaro tvirtinamų Dokumentų tvarkymo ir apskaitos taisyklių nustatyta tvarka.

47. Apraše nurodytas funkcijas vykdančių specialistų veiksmai dėl Aprašo įgyvendinimo gali būti skundžiami Lietuvos Respublikos įstatymų nustatyta tvarka.

_______________________________________

Sutikimo naudotis Raseinių rajono savivaldybės

vietinės reikšmės viešaisiais keliais važiuojant

didžiagabaritėmis ir (ar) sunkiasvorėmis transporto

priemonėmis išdavimo ir naudojimo tvarkos aprašo

1 priedas

(Sutikimo forma)

RASEINIŲ RAJONO SAVIVALDYBĖS MERAS

SUTIKIMAS

NAUDOTIS RASEINIŲ RAJONO SAVIVALDYBĖS VIETINĖS REIKŠMĖS VIEŠAISIAIS KELIAIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS

20__ m.	___ d.

Raseiniai

1. Sutikimo galiojimo laikotarpis__________________________________________________

2. Važiavimo maršrutas _________________________________________________________

3. Transporto priemonės savininkas _______________________________________________

(vežėjo pavadinimas, fizinio asmens vardas, pavardė, adresas, telefono Nr., el. paštas)

4. Transporto priemonės markė, modelis, valstybinis numeris ________________________________________________________________________________

5. Duomenys apie transporto priemonę:	6. Mokestis už leidžiamų:

6.1. matmenų viršijimą:

Ilgis	m	________________________________ Eur

Plotis _______________m ________________________________ Eur

Aukštis	m	_______________Eur

Krovinio svoris	t	Iš viso	Eur

Faktinė pakrautos transporto

priemonės masė	t 6.2. masės ir ašies apkrovos viršijimą:

Bendras svoris viršija leidžiamą	t ______________________ Eur

Ašių apkrovos (viršijančios leistiną normą):

Automobilio	t	_____________________Eur

Priekabos	t	_____________________Eur

Iš viso	Eur

7. Krovinio pavadinimas, masė ____________________________________________________

8. Transporto priemonės važiavimo sąlygos __________________________________________

9. Informacija apie sumokėtą mokestį ________________________________________________________________________________

(suma, pavedimo arba kvito išdavimo data ir Nr.)

_______________________ ________________ _____________________

(pareigos) (parašas)	(vardas ir pavardė)

BENDRIEJI REIKALAVIMAI

1. Šis sutikimas suteikia teisę naudotis Raseinių rajono savivaldybės vietinės reikšmės viešaisiais keliais važiuojant transporto priemone, kai viršijama leidžiama ašies (-ių) apkrova ir (ar) leidžiama transporto priemonės bendroji masė ir (ar) matmenys, sutikime nurodytu maršrutu ir sutikimo galiojimo laikotarpiu.

2. Vairuotojas privalo sutikimą pateikti pareikalavus asmenims, turintiems kontrolės teisę.

3. Sutikimas negalioja, jei jame yra pakeitimų ir (ar) taisymų, nepatvirtintų kompetentingos įstaigos.

___________________________

Sutikimo naudotis Raseinių rajono savivaldybės

vietinės reikšmės viešaisiais keliais važiuojant

didžiagabaritėmis ir (ar) sunkiasvorėmis transporto

priemonėmis išdavimo ir naudojimo tvarkos aprašo

2 priedas

(Prašymo forma)

________________________________________________________________________________

(įmonės pavadinimas, kodas, fizinio asmens vardas ir pavardė)

________________________________________________________________________________

(adresas, telefonas, el. paštas)

Raseinių rajono savivaldybės administracijai

PRAŠYMAS IŠDUOTI SUTIKIMĄ NAUDOTIS RASEINIŲ RAJONO SAVIVALDYBĖS VIETINĖS REIKŠMĖS VIEŠAISIAIS KELIAIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS

20__ m.	___ d.

Raseiniai

Prašome išduoti sutikimą naudotis Raseinių rajono savivaldybės vietinės reikšmės viešaisiais keliais ___________________važiuojant didžiagabarite ir (ar) sunkiasvore transporto priemone:

(vieną kartą, mėnesiui, metams)

1. Važiavimo maršrutas ________________________________________________________

2. Transporto priemonės rūšis, markė, modelis, valstybinis numeris:

________________________________________________________________________________

3. Duomenys apie transporto priemonę:

ilgis	m;

plotis	m;

aukštis	m;

faktinė pakrautos transporto priemonės masė	t.

4. Krovinio pavadinimas, dalių skaičius, svoris:

________________________________________________________________________________

5. Važiavimo data ir laikas:

________________________________________________________________________________

6. Transporto priemonės ašių skaičius, tipas, apkrovų dydžiai ir atstumai tarp ašių, pakabos tipas:

________________________________________________________________________________

__________________ ___________________ ______________________

(pareiškėjo pareigos) (parašas) (vardas ir pavardė)

___________________

Informuojame, kad Jūsų asmens duomenų valdytojas: Raseinių rajono savivaldybės administracija (juridinio asmens kodas 288740810, adresas: V. Kudirkos g. 5, 60150 Raseiniai, tel. (0 428) 79 555, el. p. savivaldybe@raseiniai.lt )

Asmens duomenų tvarkymo tikslas: nustatyti Jūsų asmens tapatybę ir gauti papildomą informaciją, reikalingą paslaugų teikimui. Netvarkant Jūsų duomenų negalėsime gauti reikalingos informacijos, todėl neturėsime teisinio pagrindo Jums suteikti prašomų paslaugų. Jūsų asmens duomenys bus tvarkomi tik esant teisiniam pagrindui. Jūsų asmens duomenys bus saugomi Telšių savivaldybės administracijos nustatyta tvarka ir terminais.

Kreipiantis raštu turite teisę prašyti, kad duomenų valdytojas leistų susipažinti su Jūsų asmens duomenimis ir kad duomenų valdytojas juos ištaisytų arba ištrintų, arba apribotų duomenų tvarkymą, taip pat turite teisę nesutikti, kad duomenys būtų tvarkomi, teisę perkelti duomenis bei teisę pateikti skundą Valstybinei duomenų apsaugos inspekcijai (L. Sapiegos g. 17, 10312 Vilnius, tel. (0 5) 271 2804, el. p. ada@ada.lt)

Sutikimo naudotis Raseinių rajono savivaldybės

vietinės reikšmės viešaisiais keliais važiuojant

didžiagabaritėmis ir (ar) sunkiasvorėmis transporto

priemonėmis išdavimo ir naudojimo tvarkos aprašo

3 priedas

(Deklaracijos forma)

________________________________________________________________________________

(įmonės pavadinimas, kodas, fizinio asmens vardas ir pavardė)

________________________________________________________________________________

(adresas, telefonas, el. paštas)

Raseinių rajono savivaldybės administracijai

VAŽIAVIMO DEKLARACIJA NAUDOTIS RASEINIŲ RAJONO SAVIVALDYBĖS VIETINĖS REIKŠMĖS VIEŠAISIAIS KELIAIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS

20 __ m. ______________________ d.

____________

(vieta)

1. Važiavimo maršrutas _________________________________________________________ .

2. Transporto priemonės (-ių) markė, modelis, valstybinis (-iai) numeris (-iai)

______________________________________________________________________________ .

3. Didžiausi transporto priemonės (-ių) duomenys

ilgis	m;

plotis _______________m;

aukštis	m;

krovinio svoris	t;

faktinė pakrautos transporto priemonės masė ______t;

ašių apkrova _______ t.

4. Krovinio pavadinimas ___________________________________________________ .

5. Transporto priemonė (-ės) važiavimo data ____________________________________.

______________________ ________________ _____________________

(pareigos) (parašas)	(vardas ir pavardė)

BENDRIEJI REIKALAVIMAI

1. Ši deklaracija, kai ji pateikta Raseinių rajono savivaldybės administracijai, suteikia teisę naudotis Raseinių rajono savivaldybės vietinės reikšmės viešaisiais keliais važiuojant transporto priemone (-ėmis), kai viršijama leidžiama ašies (-ių) apkrova ir (ar) leidžiama transporto priemonės (-ių) bendroji masė ir (ar) matmenys, deklaracijoje nurodytu maršrutu.

2. Vairuotojas privalo pateikti deklaraciją pareikalavus asmenims, turintiems kontrolės teisę.

3. Deklaracija negalioja, jei joje yra pakeitimų ir (ar) taisymų, pasikeičia transporto priemonės (-ių) skaičius, matmenys, kiti duomenys.

______________________